กรมอนามัย ออกแนวปฏิบัติด้านสาธารณสุขตามมาตรการป้องกันการแพร่ระบาดของโรคโควิด-19 แหล่งท่องเที่ยวชายหาด
กรมอนามัย ออกแนวปฏิบัติด้านสาธารณสุขตามมาตรการป้องกันการแพร่ระบาดของโรคโควิด-19 แหล่งท่องเที่ยวชายหาด  พญ.พรรณพิมล วิปุลากร อธิบดีกรมอนามัย กล่าวเนื่องในวันสิ่งแวดล้อมโลก ว่า จากมาตรการอยู่บ้านหยุดเชื้อเพื่อชาติก่อนหน้านี้เป็นโอกาสที่ธรรมชาติได้ฟื้นตัว และในการผ่อนปรนระยะ 3 ซึ่งพบมีคนจำนวนมากไปใช้บริการ สิ่งที่ตามมาคือ ขยะ จะพบว่าจากวิถีชีวิตใหม่ช่วงรับมือโควิด-19 ทำให้มีการกลับมาใช้พลาสติกแบบใช้ครั้งเดียวทิ้งเพิ่มขึ้น 15% จาก 5,500 ตันต่อวัน เป็น 6,300 ตันต่อวัน และหลังผ่อนปรนระยะที่ 3 ตั้งแต่วันที่ 1 มิถุนายนที่ผ่านมา พบพื้นที่ชายหาดเป็นสถานที่ที่ประชาชนไปใช้บริการจำนวนมากจนแออัดและเกิดขยะตามมาด้วย ทั้งนี้เพื่อให้ประชาชนออกไปใช้สถานที่สาธารณะได้อย่างปลอดภัยต่อโรคระบาดและธรรมชาติไม่ถูกทำลายด้วยขยะ ทุกฝ่ายจำเป็นต้องร่วมกันดำเนินวิถีชีวิตใหม่ กรมอนามัย จึงออกแนวปฏิบัติด้านสาธารณสุขตามมาตรการป้องกันการแพร่ระบาดของโรคโควิด-19 แหล่งท่องเที่ยวชายหาด ทั้งสำหรับองค์กรปกครองส่วนท้องถิ่นหรือผู้ควบคุมมดูแล สำหรับพนักงานเจ้าหน้าที่และสำหรับนักท่องเที่ยว โดยในส่วนของนักท่องเที่ยวที่จะไปใช้บริการชายหาดวิถีใหม่จากนี้ ต้องสังเกตตนเองเสมอ หากป่วยมีไข้ให้งดใช้บริการ ต้องสวมหน้ากากอนามัยตลอดเวลา ล้างมือ เว้นระยะห่างระหว่างบุคคล 1-2 เมตร ทั้งบนบกและในน้ำ ลดการตะโกนระหว่างเล่นน้ำ ปฏิบัติตามมาตรการของสถานที่อย่างเคร่งครัด นอกจากนี้ประชาชนควรพกถุงขยะส่วนตัวไม่ทิ้งเกลื่อนกราด ควรใช้เวลาไม่เกิน 1-2 ชม. แล้วกลับเพื่อเปิดโอกาสคนอื่นได้เข้าไปใช้พื้นที่ได้ด้วย